**Μήνυμα Δημάρχου Ήλιδας για την 25η Μαρτίου 2022**

Τιμούμε και γιορτάζουμε, την 25η Μαρτίου, επέτειο της εθνικής παλιγγενεσίας, ημέρα που σήμανε την απαλλαγή του ελληνικού έθνους από την τουρκική σκλαβιά .

Η 25η Μαρτίου 1821 σηματοδότησε την απαρχή μιας καινούριας πορείας για τους σκλαβωμένους προγόνους μας, που κέρδισαν τη λευτεριά τους, ύστερα από μια τιτάνια απελευθερωτική πάλη. Μόνοι, αβοήθητοι και εξαθλιωμένοι ξεκίνησαν έναν αγώνα με τεράστιες δυσκολίες και εμπόδια, με μόνη τη συνδρομή των φιλελλήνων που συνήγειραν τη διεθνή συνείδηση και συνέβαλαν στην ελληνική εθνεγερσία.

Στην εθνική αφύπνιση καθοριστικό ρόλο είχαν Έλληνες διαφωτιστές, οι δάσκαλοι του Γένους, ο Ρήγας, ο Αδαμάντιος Κοραής, οι Φιλικοί, που ενέπνευσαν και θέρμαναν την ψυχή του αποκαμωμένου Έλληνα από τα 400 χρόνια υποδούλωσης .

Μέσα από τα γεγονότα που διαδραματίστηκαν στον αγώνα για την εθνική μας απελευθέρωση ξεπροβάλουν διδάγματα της ιστορίας , αξίες και αρετές που στις δύσκολες στιγμές που βιώνουν στις μέρες μας λαοί ακόμα και μέσα στην Ευρώπη, είναι πέρα για πέρα διαχρονικά.

Η ενότητα , η αλληλεγγύη, η τόλμη, η δημοκρατία, η δικαιοσύνη, η ανεξαρτησία, η φιλοπατρία, ο σεβασμός των ανθρωπίνων δικαιωμάτων, το δικαίωμα στην ΕΙΡΗΝΗ.

Η ειρήνη είναι τα σφιγμένα χέρια των ανθρώπων
είναι το ζεστό ψωμί στο τραπέζι του κόσμου
είναι το χαμόγελο της μάνας.
Μονάχα αυτό.
Τίποτ' άλλο δεν είναι η ειρήνη.
Και τ' αλέτρια που χαράζουν βαθιές αυλακιές σ' όλη τη γης
ένα όνομα μονάχα γράφουν:
Ειρήνη. Τίποτ' άλλο. Ειρήνη.

 (Ειρήνη –Γ. Ρίτσος)

**Γιάννης Λυμπέρης**

 **Δήμαρχος Ήλιδας**